PIKK.ee

EPA 2024
2024-10-09 08:00 - 2024-10-10 18:00 (Europe/Tallinn) | Tartumaa, Eesti
EPA – see on põllumajanduse aastanäitus ja kahepäevane mess, kus saavad kokku valdkonna hinnatuimad toidutootmise ja põllumajandusega tegelevad ettevõtjad.
EPA on uute teadmiste ja kogemuste vahetamise koht ettevõtjatele ja nende tegevuste toetajatele, olgu nendeks siis masinate tootjad või põllutehnika või lautade sisustuste müüjad, uut tehnoloogiat või tarkvaralahendusi pakkuvad ettevõtjad. Kohal on teadusasutused kõrvuti riigiasutustega ehk kõik, keda ja mida ühel edukal põllumajandustootjal on vaja, et olla kursis tänapäevaste muutuste, innovatsiooni ja teadmistega.
Seminarid ja konverentsid
Messil toimub arvukalt valdkondlikke seminare ja konverentse. Tavapäraselt tähendab see umbes viit konverentsi, millele lisandub mitukümmend seminari. Sel sügisel on huvilised oodatud metsandusfoorumile, lamba- ja kitsekasvatajate konverentsile ja ühistegevuse konverentsile, et kuulata, milliseid arenguid on toonud ja toob digipööre maamajanduses, või ammutama uusi teadmisi finantsseminaril.
Kahe päeva kestel on messialal avatud ka EPA stuudio, kus toimuvad debatid päevakajalistel teemadel ja paneeldiskussioonid. Igal juhul on messialale koondanud palju informatsiooni – mida iganes ettevõtja vajab, seda ta messilt ka saab.
Kohe kindlasti saab iga ettevõtja messilt head ja rikastavat suhtlust mõttekaaslastega – kogu tarkus on koos, saab vahetada värskeid kogemusi selle kohta, mis on lõppeval aastal õnnestunud ja mida tuleks uuel aastal teha paremini.
Mess on avatud kõikidele huvilistele. Kodumaa vajab ja hindab tarku põllumehi, kes hoolitseksid ka tulevikus meie toidulaua eest, seega oleks nutikas ära kasutada võimalust ja näidata lastele masinaid, mis põldudel või farmides töötavad, et toit jõuaks talust taldrikule.
Väärikas toimumiskoht
Messi võõrustab juba kuuendat aastat järjest Eesti Rahva Muuseum. Võtame seda suure au ja tunnustusena kõikidele toidutootjatele, sest eks ole ju just põllumajandus tihedalt seotud kogu meie pärimuse ja eestlaseks kujunemise looga. Eestlane on juurtelt maarahvas ja seega suhestume ERM-iga päris kenasti.
Kui kellelgi tekib küsimus, et kuidas me end oma suurte traktorite ja kombainidega muuseumisse ära mahutame, siis tulge kohale ja vaadake.
EPA ootab! Me tuleme taas.
Eesti põllumajanduse aastanäitus 2024 toimub Eesti Rahva Muuseumis 09.-10. oktoobril 2024.

EPA mess 2023
2023-10-11 - 2023-10-12 | Tartu, Eesti
Viiendat korda toimuv Eesti põllumajanduse aastanäitus EPA2023 pakub lisaks B2B messile mitmeid konverentse ja mitmekesist seminariprogrammi.
Toimuvad lihaveisekasvatajate aastakonverents, lamba- ja kitsekasvatajate ning maheturu konverents ja metsandusfoorum. Traditsioonilise koha programmis on leidnud finantsseminar, uus tulija on mesindusseminar.
11. oktoobril toimuval metsandusfoorumil tuleb jutuks Riigimetsa Majandamise Keskuse uus tegevuskava ja kliimapoliitika kokkulepped. Mõlemad valdkonnad mõjutavad erametsaomanikke ja vähetähis pole ka loodushoid, millest foorumil samuti räägitakse.
EPA2023 raames korraldatakse traditsiooniliselt mahetootjatele suunatud konverents „Maheturg“, kus ministeerium annab ülevaate uue perioodi ühise põllumajanduspoliitika (ÜPP) rakendamisest ja muudatustest, mis on plaanis esimese aasta õppetundidest lähtuvalt. Lisaks räägitakse, kuidas jõuda suurema mahetoidu osakaaluni koolitoidu pakkumisel. Vestlusringis jagatakse kogemusi, kuidas edendada mahepõllumajandust ja -tootmist.
Aastanäituse uus tulija on mesindusseminar, mis on suunatud maaelu, põllumajanduse ja aianduse esindajatele või huvilistele, aga osalt ka mesinikele. Seminaril räägitakse mesilastest, kimalastest ja teistest putuktolmeldajatest põllumajanduses ning sellest, kuidas nende kasulikule tegevusele kaasa aidata. Antakse ülevaade taimekaitsevahendite mõjust tolmeldajatele ja tutvustatakse usaldusmesinike süsteemi.
Ka sel aastal on seminaride nimekirjas finantsseminar, kus saavad sõna Eesti suurimate pankade esindajad. Räägitakse põllumajandussektori rohepöörde finantseerimise võimalustest ja pankade hinnangust sektorile, samuti pankade ootustest kliendile ja ettevõtte finantsnäitajatele, pikaajaliste investeeringute planeerimisest ja finantseerimisest. Kindlasti puudutatakse ka euribori tõusu.
EPA2023 teisel päeval toimub lamba- ja kitsekasvatuse konverents „Elu kiskjate maailmas“. Ühelt poolt nähakse lamba- ja kitsekasvatuses tulevikku, sest tegemist on keskkonnahoidliku valdkonnaga, samas suurenevad vajadused investeeringute järele erinevate nõuete täitmiseks, mis vähendavad tootjate sissetulekut. Olukorra teevad keerulisemaks ja suurendavad ebakindlust nii suur- kui ka väikeulukite tekitatud kahjud, mida riik kompenseerib kas vähe või üldse mitte. Lisaks antakse ülevaade sektori arengukava täitmisest ja tulevikuplaanidest.
